EU giver Apple en blank DMA-afvisning

Apple har netop sendt et åbent brev til EU’s institutioner med en klar opfordring: skrot Digital Markets Act (DMA) nu. Men i Bruxelles får brevet ingen velkomst – Kommissionen afviser blankt Apples krav og fastholder, at loven bliver stående.

Ifølge Apple hæmmer DMA innovation, skaber forsinkelser og udsætter brugerne for større risici. I brevet hedder det, at “DMA bør afskaffes, mens et mere formålstjenligt lovgivningsinstrument indføres”. Apple hævder, at reglerne tvinger dem til at forsinke nye funktioner i EU, som Live Translation for AirPods, iPhone Mirroring og avancerede funktioner i Maps.

Virksomheden advarer yderligere imod, at DMA’s krav om sideloading, alternative app-butikker og betalingssystemer “udsætter brugere for flere risici” – herunder falske banker-apps og malware. Apple peger også på, at DMA’s krav om interoperabilitet kræver deling af følsomme data, noget som ifølge selskabet vil true brugernes privatliv.

EU svarer med stålfast afvisning

Svaret fra EU lod ikke vente på sig: Kommissionen slår fast, at der ingen intention er om at ophæve DMA. En talsmand sagde direkte, at “så overholdelse er ikke valgfrit, det er en forpligtelse”. Thomas Regnier, talsperson for Kommissionen, kritiserer Apples brev som endnu et forsøg på modstand mod DMA:

“Apple har simpelthen udfordret hvert eneste lille aspekt af DMA siden dens fulde anvendelse,” siger Regnier. Ifølge Kommissionen underminerer Apples appel deres påstand om at ville samarbejde positivt.

Det betyder, at vi som EU-borgere må vænne os til langsommere adgang til nye Apple-funktioner, fordi Apple siger, de er tvunget til at vente med lancering i EU på grund af DMA-kravene. Men EU’s afvisning betyder også, at Apple ikke får lov til at slippe for reglerne – de må finde en løsning, der overholder DMA, hvis de vil fortsætte med at operere frit i Europa.

Kampen om DMA fortsætter, og vi forbrugere står midt i en konflikt mellem teknologifirmaer og lovgivere. Én ting står klart: Apple fik ikke, hvad de bad om — endnu.

EU giver Apple en blank DMA-afvisning