Googles monopolsag kan ramme Apple

En historisk afgørelse i amerikansk monopolsag har dømt, at Google er et søgemaskine-monopol. Et stort slag for Google. Men pudsigt nok kan dommen også ramme konkurrenten Apple.

Det skyldes, at en stor del af sagen mod Google fokuserer på de aftaler, som Google indgår med andre virksomheder om at få lov til at være deres standardsøgemaskine. Og den største af disse aftaler er den, Google har med Apple. Google betaler Apple milliarder af dollars om året for at have en prioriteret position på iPhone og iPad.

Dermed står Apple altså til at miste en lukrativ indtægtskilde. I 2022 alene var den angiveligt på hele 20 milliarder dollars – 136 milliarder kroner. Og selv om Apple årligt omsætter for svimlende 400 milliarder dollars, kan det mærkes. Google-aftalen er nemlig en vigtig del af selskabets “Services”-forretningsområde, der sætter nye omsætningsrekorder hvert år. Senest i sidste uge.

Dommen i den langvarige monopolsag kommer med sikkerhed til at betyde, at Google må ændre praksis. Men hvad dommen ellers kommer til at betyde for Google og moderselskabet Alphabet er endnu uklart. Selv om dommen er faldet, er straffen endnu ikke blevet udmålt.

Alphabet har allerede meddelt, at de vil anke dommen.

Ud over Apple betaler Google også til blandt andet Samsung og Mozilla for at være standardsøgemaskine.

En anden sag mod Alphabet, der handler om selskabets reklameteknologi, skal efter planen for retten i september. I EU har Google allerede fået bøder på milliarder i monopolsager. EU efterforsker i øjebliket om både Google og Apple bryder DMA-lovgivningen.

Læs mere: Vestager anklager Apple for at bryde DMA.

Googles monopolsag kan ramme Apple