Vestager anklager Apple for at bryde DMA

Apple har åbnet iPhone for alternative App Store-butikker. De har skiftet Lightning ud med USB-C. De har også gjort det muligt for tjenester som Spotify og Netflix ikke længere behøver at bruge betalingsystemet i App Store til at tilbyde abonnementer gennem deres apps. Men det er ikke nok, mener den danske EU-kommissær Margrethe Vestager.

Apple overtræder fortsat Digital Markets Act, DMA, melder hun ud i et interview med amerikanske CNBC.

– Vi har flere udfordringer med Apple og jeg finder dem meget alvorlige. Jeg var meget overrasket over, at vi kunne have sådanne mistanker om, at Apple muligvis ikke efterlever reglerne, siger Vestager til CNBC.

Interviewet blev givet få dage efter at avisen Financial Times hævdede, at Bruxelles forebereder at sigte Apple for overtrædelse af DMA. Vestager ville ikke kommentere om rygterne er sande, men at der “forhåbentlig snart” kommer lys over sagen.

Skulle Apple i værste fald blive kendt skyldig i en overtrædelse af DMA, vil det betyde dagsbøder på op til fem procent af selskabets daglige omsætning. Altså dagbøder på adskillige milliarder kroner.

Præcis på hvilke områder Apple overtræder DMA oplyses ikke. Men specielt Spotify har meldt meget kritisk ud om de nye App Store-regler, som Apple indførte for at tækkes EU.

Læs mere om EU versus Apple:

Spotify beskylder Apple for afpresning (29.01.2024).

iOS 17.4 byder på vilde ændringer (26.01.2024).

Apple vil hive EU i retten (13.11.2023).

Ny EU-lov rammer Apple hårdt (27.04.2022).

Vestager anklager Apple for at bryde DMA